ร้านอยู่ในสยามสแควร์ตรงข้ามสยามสแควร์วัน 

ร้านมี2 ชั้น ช่วงเสาร์อาทิตย์คนจะเยอะค่ะ อาจจะต้องรอคิว

เรามาร้านนี้ค่อนข้างบ่อย เพราะราคาไม่แพงมาก ได้อาหารรวดเร็วค่ะ ไม่มี service charge ด้วย เวลาคิดอะไรไม่ออกก็มาร้านนี้ตลอดค่ะ เพราะอาหารที่นี่อร่อยเกือบทุกเมนู

เมนูที่สั่งบ่อยที่สุดและชอบมากๆคือ ข้าวผัดอาม่า 80 THB (5/5) จานนี้ชื่อแปลกดีค่ะ รสชาติเหมือนผัดซีอิ๊วแต่เป็นข้าว รสชาติออกหวาน ให้เนื้อหมูกับกุนเชียงเยอะมากค่ะ 

เมนูที่สองคือ บะหมี่หยกอินเตอร์ 80 THB (4/5) บะหมี่หยกอยู่ในน้ำราดข้นๆ คล้ายๆโกยซีหมี่ มีหมูสับกับผัก ข้างบนมีไข่ดาวอยู่ด้วยค่ะ

สุดท้าย แกงส้มกุ้งไข่ชะอม 120 THB (4.5/5) ชามนี้เอาใจไปเลยสำหรับคนไม่ทานเผ็ด คือรสชาติมันจะไม่จัดจ้านแบบแกงส้มแท้ๆ นะคะ เพราะมันแทบไม่มีความเผ็ดเลย กุ้งตัวเล็กไปนิดนึง แต่ให้ชะอมเยอะดีค่ะ